اورگی یانان مسئوللارا
اورگی یانان مسئوللارا
گیریش:
هر گون رادیو-تئلئویزیونو ایزلهدیکده، مسئوللارمیزین میلّتین معیشتینین آغیر دوروما دوشدوگوندن یانیب-یاخیندیقلارینی ائشیدیب گؤرنده، گؤزلریم یاشاریر؛ اللریمی گؤیه قالخیزیب بئله اورگی یانان مسئوللار بیزه باغیش ائتدیگینه گؤره تانرییا، شوکرانلاریمی بیلدیریرم.
اورگی یانان مسئوللاریمیزدان تشکّور عونوانیندا، "ماساللی فولکور اؤرنکلری" آدلی کیتابدا اوخودوغوم گؤزل بیر حئکایهنی حوضورلارینا ایتحاف ائدیرم.
سایغیلارلا: عابباس ائلچین
یاندیم خانعلی*
کربلایی حوسئین علی اوغلو خانعلی کیشینین ایکی آروادی وار ایمیش. بیر گون کیشینین کئفینه دوشور کی، بو آروادلاری سیناسین، گؤرسون اونو هانسی آرواد چوخ ایستهییر. کیشی ائلهمیر تنبللیک "اؤلدوم، اؤلدوم" ،- دئییب وورور اؤزونو اؤلموشلوگه.
قضادان بیر نئچه گون بوندان اوّل بونلارا گلن سالیانلی قوناق دا کیشییه بیر بارداق سالیان دوشابی گتیرمیش ایمیش. دوشابی قویوبلار یوکون آلتینا کی، آغزی قیشا یئیرلر. الغرض، کیشی اوزانیر اورتالیقدا، دوغرودان اؤلموش کیمی نفسینی ده چکیر ایچینه. آروادلار باخیر کی، بو کیشی لاپدان دوشوب اؤلدو. اوّل باشلاییللار هارای-هشیر سالماغا، سورا آروادین بیری او بیرینه دئییر:
- باشین باتسین، نه قیشقیریرسان، ایندی قونوم-قونشو تؤکولوب گلهجک، اؤلو بیر یانا قالاجاق، آرادا دوشابی یئییب قورتاراجاقلار.
ایکینجی آرواد مات-مات باخیر اونون اوزون، سوروشور:
- آاز، به ناغایراخ؟
او بیری:
- نه قاییراجئیئک، گل دوشابی یئیک، سورا های سالاخ.
هر ایکی آرواد ده بایاق، بارداغی قویورلار اورتایا، نه بیلیرلر، نه یئییرلر. سونرا باشلاییرلار باشلارینا، دیزلرینه دؤیه-دؤیه های-کوی سالماغا. سسه-هایا قونشولار تؤکولوب گلیر. دیپدیری کیشینی اوزادیرلار اوزو قیبلهیه، باشلاییرلار آغلاماغا.
دوشاب دا کی، اؤز ایشینی گؤرور، آروادلارا وئریر یانغینی. یازیق آروادلار دردلرینی هئچ کسه دئیه بیلمهییب، دیزلرینه وورا-وورا آغلاییر، آغلایا-آغلایا دئییرلر:
- یاندیم، خانعلی! یاندیم، خانعلی!
خانعلی ده ائشیدیرمیش هر شئیی. گؤرور کی، آروادلار دیل بوغازا قویمورلار، دئ بایاق، قالخیر آیاغا، جومور آروادلارینا ساری:
- آی کؤپگین قیزلاری، سیزی یاندیران خانعلی دؤیول ائی، دوشابدی!
او واختدان بو سؤز دیله-آغیزا دوشوب، مثله چئوریلیب.
* ماساللی فولکور اؤرنکلری"، 2-نجی کیتاب، باکی2013
prs_Arab prs_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab